CELEX: 32014R0973
Language: sk
Date: 2014-09-11 00:00:00
Title: Vykonávacie nariadenie Komisie (EÚ) č. 973/2014 z  11. septembra 2014 o zatriedení určitého tovaru do kombinovanej nomenklatúry

16.9.2014   
            
            
               SK
            
            
               Úradný vestník Európskej únie
            
            
               L 274/4
            
         VYKONÁVACIE NARIADENIE KOMISIE (EÚ) č. 973/2014
   z 11. septembra 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Výbor pre colný kódex nepredložil stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. septembra 2014
      
         
            Za Komisiu
         
         
            v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok pozostáva z mierne lepivých a lepkavých priesvitných bielych kúskov s dĺžkou približne 1 cm a s priemerom približne 3 mm. Výrobok je naložený v slanom náleve, má konzistenciu podobnú gélu a vzhľad podobný skleneným rezancom. Je určený na predaj v malom, v baleniach s hmotnosťou 250 g (160 g čistej hmotnosti bez nálevu).
                  Výrobok sa vyrába zmiešaním múky z hľuzy rastliny zmijovec (Amorphophallus konjac) s vodou obsahujúcou hydroxid vápenatý (pomer zmesi v % hmotnosti: múka z hľuzy rastliny zmijovec 3 – 7, voda 93 – 97).
                  Zmes sa potom varí a výsledný gél sa pretlačí cez formu, ktorá dá výrobku jeho konečný tvar.
               
               
                  1901 90 91
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 2 k 19. kapitole a znením číselných znakov KN 1901, 1901 90 a 1901 90 91.
                  Potravinové prípravky položky 1901 sa vyrábajú na základe múky, krúp, krupice, škrobu alebo sladového výťažku. Výrazy „múka“ a „krupica“ zahŕňajú múku, krupicu a prášok rastlinného pôvodu ktorejkoľvek kapitoly okrem múky, krupice alebo prášku zo sušenej zeleniny (položky 0712) alebo sušených strukovín (položky 1106) (pozri poznámku 2 k 19. kapitole). Hľuzy rastliny zmijovec (celé, mleté alebo práškové) sú zatriedené do položky 1212 (pozri aj vysvetlivky ku kombinovanej nomenklatúre k položke 1212).
                  Hoci má výrobok konzistenciu podobnú gélu, nejde o sliz ani zahusťovadlo získané z rastlinných produktov položky 1302.
                  Výrobok sa preto má zatriediť pod číselný znak KN 1901 90 91.